Fislisbach
Fislisbach isch e Gmeind im Bezirk Bade im Schwiizer Kanton Aargau. D Gmeind ligt öppe 4 km südlich vo Bade, em Bezirkshauptort.

Geographii 
S Dorfzentrum vo Fislisbach isch ibettet in ere Mulde zwüschem Hiltiberg (470 m) u em Buechberg (468 m), won zun ere Sytemoräne vom Rüüssgletscher ghöre. Di nöiere Kwartier vom Dorf lige zum grosse Deil i de Ebeni weschtlich vo dene Hügel.

De Gmeindbann isch 505 Hektare gross, dodervo sin 157 Hektare bewaldet u 113 Hektare überbaut. Di höchsti Stell isch uf 619 Meter im Gebiet Oberhau, wo e Teil vo de Heitersbärg-Chötti isch, di tüüfschti Stell isch uf 408 Meter in de Ebeni südweschtlich vom Dorf grad bim Weschtportal vom Heitersbärgdunnel vo der Ysebahn.

D Nachbargmeinde sin Bade im Norde, Noiehof u Oberrohrdorf im Oschte, Niderrohrdorf u Mellige im Süde u Birmischtorf im Nordweschte. Fislisbach gränzt au an d Exklave Rütihof, wo zu de Stadt Bade ghört.

Gschicht 
Fislisbach isch us ere alemannische Sidlig entstande. Im Johr 1184 isch es unterm Name Vicelisbach s erschti Mol in ere Urkunde erwäänt, wo de Papst Lucius III. d Bsitztümer vom Chloschter Engelbärg duet bestätige. Im 15. Johrhundert het dann s Spital z Bade d Lehensrächt übers Dorf gha.

D Chile, wo s Patrozinium vo de Häilige Agate het, isch sid im 12. Joorhundert dokumäntiert.

Im 1415ni hei d Eidgenosse de Aargau eroberet un so het Fislisbach ab do zum Amt Birmischtorf vo de Grafschaft Bade ghört, ere gmeine Herrschaft vo de Eidgnosse. Im 1522 het de Pfarrer Urban Wyss, e Kolleg vom Huldrych Zwingli, d Reformation iigführt. Nach de Niderlag bim zweite Chappelerchrieg hets Dorf im 1531 wider müsse katholisch werde. Im März 1798 sin d Franzose in d Schwiiz iimarschiirt un hei di Helvetisch Republik usgruefe. Fislisbach het in dere Ziit zum Kanton Bade ghört, wo 1803 zum noie Kanton Aargau cho isch. Im 1848 het en Grossbrand 30 Hüser z Fislisbach in Schutt u Äsche gleit. Innert eme Johr het ma derno s Dorf wider ufbaut.

S refermierte Chilezäntrum z Fislisbach hät de Chilebauveräin ane 1975 ygweit.

Partnergmeind 
Sit em 12. April 2003 isch Fislisbach d Partnergmeind vo Le Chambon-sur-Lignon z Frankriich.

Bilder

Weblink 

 Di offizielli Website vo de Gmeind Fislisbach

Fuessnote 

Ort (Kanton Aargau)
Bezirk Bade